Exploring the lifeworld of elderly individuals undergoing physical rehabilitation and their perceptions of well-being with formalised care systems
Authors: Λαφιατόγλου Παναγιώτα 
Published: June 2023

Υπόβαθρο: Δεδομένης της επικείμενης αύξησης του ηλικιωμένου πληθυσμού και των σημαντικών αλλαγών που μπορούν να προκαλέσουν οι επίκτητες εγκεφαλικές βλάβες στη ζωή του ατόμου, η περίθαλψη και η φροντίδα για τα ηλικιωμένα άτομα που έχουν υποστεί επίκτητη εγκεφαλική βλάβη πρέπει να επικεντρωθεί περισσότερο στη βελτίωση της ευεξίας τους, δηλαδή στις δυνατότητες αυτών των ανθρώπων να ζουν καλά και με αξιοπρέπεια. Υπό τις επικρατούσες συνθήκες, η ποιοτική διερεύνηση της ευεξίας κατά τη φυσική αποκατάσταση καθίσταται ιδιαίτερα σημαντική και χρήζει μεγαλύτερης προσοχής, ειδικά για τη βελτίωση και ενίσχυση των εν λόγω προγραμμάτων αποκατάστασης. Κατά συνέπεια, παρίσταται η ανάγκη να διερευνηθούν εις βάθος οι προσωπικές εμπειρίες των ηλικιωμένων που ζουν με επίκτητη εγκεφαλική βλάβη σχετικά με την περίθαλψή τους και την αίσθηση ευεξίας τους κατά τη διάρκεια της φυσικής αποκατάστασής τους. Σκοπός: Η παρούσα έρευνα επιχειρεί να αναπτύξει μία εις βάθος κατανόηση του βιόκοσμου των ηλικιωμένων ατόμων (+65 ετών) που χρήζουν φυσικής αποκατάστασης μετά από επίκτητη εγκεφαλική βλάβη με σκοπό να παράσχει μια ερμηνεία που θα απεικονίζει τον αντίκτυπο που έχει το σύστημα υγείας και οι υπηρεσίες αποκατάστασης της Ελλάδας στην αίσθηση ευεξίας και γενικότερα στις εμπειρίες αποκατάστασης των ηλικιωμένων ατόμων. Σχεδιασμός: Αναπτύχθηκε ένας σχεδιασμός ποιοτικής μελέτης με φαινομενολογική-ερμηνευτική προσέγγιση για την ολοκληρωμένη διερεύνηση και ερμηνεία της υποκειμενικής εμπειρίας των ηλικιωμένων ατόμων που ζουν με επίκτητη εγκεφαλική βλάβη, αναφορικά με την αίσθηση ευεξίας τους όταν υποβάλλονται σε φυσική αποκατάσταση. Μέθοδος: Διενεργήθηκαν συνολικά 14 ημι-δομημένες συνεντεύξεις με ηλικιωμένα άτομα που ζουν με επίκτητη εγκεφαλική βλάβη. Πραγματοποιήθηκε θεματική ανάλυση των απομαγνητοφωνημένων συνεντεύξεων στο πλαίσιο ενός ερμηνευτικού φαινομενολογικού παραδείγματος, ακολουθώντας τις μεθόδους των van Manen και Clarke και Braun. Ευρήματα: Τέσσερα θέματα προέκυψαν από την ανάλυση των δεδομένων: 1) Προκλήσεις της νέας πραγματικότητας μετά την ΕΕΒ· 2) Αναζητώντας συναισθηματική και πρακτική υποστήριξη μέσω της κοινωνικής αλληλεπίδρασης· 3) Προσδιορίζοντας το ευρύτερο πλαίσιο των διαδικασιών αποκατάστασης· 4) Η αίσθηση του εαυτού μετά την ΕΕΒ. Η ευεξία των ηλικιωμένων ατόμων καθώς και η διαδικασία συνειδητοποίησης των αλλαγών στη ζωή τους καθορίζονται και βιώνονται ως μια αλληλοσυσχέτιση διαφορετικών υποκειμενικών εμπειριών, διυποκειμενικών σχέσεων και περικειμενικών συνθηκών, προκαλώντας ποικίλες ενδείξεις ευφορίας ή δυσθυμίας. Συμπεράσματα: Η διερεύνηση της αλληλοσυσχέτισης αυτών των διαστάσεων είναι ζωτικής σημασίας για την περαιτέρω κατανόηση των αναγκών των ηλικιωμένων ατόμων σχετικά με τη διαδικασία αποκατάστασή τους, καθώς και για τη βελτίωση της ψυχικής και σωματικής τους κατάστασης. Η ολοκληρωμένη και εις βάθος γνώση των παραγόντων που επηρεάζουν την αίσθηση ευεξίας των ηλικιωμένων ατόμων με επίκτητη εγκεφαλική βλάβη κατά τη διάρκεια της αποκατάστασης μπορεί να συνεισφέρει στην παροχή πιο αξιοπρεπούς και εξανθρωπισμένης υγειονομικής φροντίδας.